Jann Sjursen (KRF), 1999-12-02:
Jeg vil gerne takke regeringens ministre for besvarelsen af forespørgslen her, også selv om jeg måske ikke synes, at der var så mange nye initiativer på bordet her fra regeringens side.
De positive resultater, som regeringen kan opridse, og som blev nævnt her i dag, kan selvfølgelig isoleret set være gode nok, og der er da taget initiativer fra regeringens side de sidste år.
Det gælder på den positive side, som jeg ser det, ikke mindst udvidelsen af fædreorloven.
Men når det gælder om at skabe sammenhæng mellem arbejdsliv og familieliv, så mener jeg i virkeligheden ikke, at der er taget initiativer, som for alvor hjælper noget.
Der er taget måske et enkelt skridt fremad med fædreorloven, men så er der taget en hel række skridt baglæns.
140.000 nye pasningspladser skaber ikke mere tid til børn.
Familiefridagene i overenskomsterne giver mere tid til børn: 3 dage om året, men bliver i øvrigt omvekslet til kontanter for en stor dels vedkommende, og regeringens forslag om fleksibel børnepasningsorlov i ned til 8 uger skaber ikke mere sammenhæng i dagligdagen og er i det hele taget efter Kristeligt Folkepartis opfattelse af tvivlsom værdi.
Det er ikke megen familiepolitik, man får for de 100 mio. kr., dette forslag koster. Så er der forslaget om fleksibel barselorlov, som efter vores opfattelse giver arbejdsgiveren mulighed for at presse moderen på barselorlov tilbage på arbejde, før det er nødvendigt, i stedet for at beskytte hende.
Det kan da godt være, det passer meget godt til regeringens arbejdsmarkedspolitik, men det har ikke så meget med familiepolitik at gøre, og hvilket signal udsender det ikke til forældrene om prioriteringen? Endelig vil jeg nævne finanslovens aftale om hjemmeservice, hvor partierne bag aftalen nu som noget nyt er blevet enige om, at det i tilknytning til anden hjemmeserviceydelse skal være muligt at få hentet sit barn i daginstitution via hjemmeservice.
Men skal vi virkelig bruge de sparsomme familiekroner til at betale for, at forældre kan arbejde over, og få hjemmeservicen til at hente børnene i daginstitutionerne?
Det næste bliver vel, at vi også skal have hjemmeservice til at give børnene mad og putte dem i seng, for så kan forældrene arbejde endnu en time og helt undgå ulvetimen.
Jeg havde faktisk håbet, at statsministeren, arbejdsministeren og socialministeren i dag ville møde op med nye forslag og nye initiativer i stedet for en præsentation af de gamle og det, der skete i forbindelse med finansloven.
Når det gælder om at skabe sammenhæng mellem arbejdsliv og familieliv, er nøgleordet efter Kristeligt Folkepartis opfattelse helt klart deltidsarbejde.
Det kan skabe luft i hverdagen og lette tidspresset, når far og/eller mor får mulighed for deltidsarbejde og børnene får mulighed for at være på deltid i institution.
Men når også regeringen tillægger deltidsarbejde stor betydning - det fremgik i hvert fald af den børnepolitiske redegørelse fra maj måned sidste år - er det altså efter Kristeligt Folkepartis opfattelse regeringens tur til at spille ud vedrørende deltidsarbejde.
Det vil vi godt give regeringen lejlighed til, og vi stiller ikke nogen forhåndsbetingelser, hverken til model
eller finansiering
Ej heller stiller vi krav med hensyn til, om der skal være tale om rettigheder eller aftalebaserede ordninger.
Det vil vi lade være helt op til regeringen, og derfor vil jeg på vegne af Kristeligt Folkeparti fremsætte følgende:
Forslag til vedtagelse »Folketinget opfordrer regeringen til inden udgangen af indeværende folketingsår at fremsætte konkrete lovforslag, der kan skabe bedre rammer for småbørnsforældre, der ønsker at vælge deltidsarbejde, og derved skabe bedre sammenhæng mellem arbejdsliv og familieliv.«